Broj: 711-I-613-M-80/22-02-17

Zagreb, 16. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Igora Androvića, župana Virovitičko-podravske županije,** za davanjem mišljenja Povjerenstva, na 159. sjednici, održanoj 16. veljače 2022., daje sljedeće:

**MIŠLJENJE**

1. **Direktor trgovačkog društva kojem je jedini osnivač Virovitičko-podravska županija zakonski je obveznik iz članka 3. stavka 1. podstavka 40. ZSSI/21-a, kojeg povodom obnašanja navedene dužnosti obvezuje zabrana primitka dodatne naknade za poslove obnašanja javnih dužnosti iz članka 7. točke d) Zakona, na što je obveznicima ukazano Smjernicom Povjerenstva od 31. siječnja 2022.**
2. **Sukladno članku 17. stavku 2. ZSSI/21-a, direktor trgovačkog društva čiji je jedini osnivač Virovitičko-podravska županija te koji navedenu dužnost ne obnaša profesionalno može istodobno biti zaposlen u Virovitičko-podravskoj županiji te u okviru navedenog službeničkog radnog odnosa uz plaću primati dodatnu naknadu.**
3. **Sukladno članku 17. stavku 1. ZSSI/21-a, zakonski obveznik povodom obnašanja dužnosti općinskog načelnika kao i povodom obnašanja dužnosti ravnatelja javne ustanove za upravljanje zaštićenim dijelovima prirode, ne može istodobno obnašati dvije navedene dužnosti, jer zakonom nije propisana iznimka kojom bi to bilo dopušteno.**
4. **Sukladno članku 8. stavku 1. ZSSI/21-a, obveznik je dužan razriješiti okolnost istodobnog obnašanja dužnosti iz točke III. izreke ovog Mišljenja.**
5. **Odredba članka 18. stavka 2. ZSSI/21-a u pogledu iznimne dopuštenosti obavljanja funkcije člana upravnog vijeća ustanove primjenjuje se na školske odbore i kazališna vijeća, kao kolegijalna tijela iz članka 35. stavka 1. Zakona o ustanovama, ustrojena posebnim zakonima.**

Obrazloženje

Zahtjev za davanjem mišljenja Povjerenstva podnio je Igor Andrović, župan Virovitičko-podravske županije. U knjigama ulazne pošte Povjerenstva zahtjev je zaprimljen 14. veljače 2022. pod poslovnim brojem 711-U-2764-M-80/22-01-1, povodom kojeg se vodi predmet broj M-80/22.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici, obveznici u smislu navedenog zakona, stoga je Igor Andrović povodom obnašanja dužnosti župana Virovitičko-podravske županije dužan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je Smjernicom Povjerenstva Broj: 711-I-134-R-34/22-01-17 od 31. siječnja 2022. godine ukazano što se smatra dodatnom naknadom za obnašanje javne dužnosti. Nadalje navodi da direktorica trgovačkog društva kojem je jedini osnivač Virovitičko-podravska županija ne prima plaću, već naknadu, te da je istodobno raspoređena na radnom mjestu više savjetnice za kadrovske poslove Virovitičko-podravske županije, gdje prima plaću i sva druga primanja, sukladno odredbama Zakona o plaćama u lokalnoj i područnoj (regionalnoj) samoupravi. Obveznik traži mišljenje Povjerenstva je li se na ovu osobu primjenjuje navedena Smjernica.

Također se navodi da je ravnatelj javne ustanove, obveznik iz članka 3. stavka 1. podstavka 61. ZSSI/21-a, na lokalnim izborima održanima u svibnju 2021. izabran za općinskog načelnika, koju dužnost obnaša volonterski uz primanje naknade. Obveznik traži mišljenje Povjerenstva može li ravnatelj javne ustanove istodobno obavljati dužnost općinskog načelnika.

Zaključno obveznik traži mišljenje odnosi li se pojam upravno vijeće ustanove na školske odbore škole ili kazališna vijeća, koji također upravljaju ustanovom, u smislu odredbe članka 18. stavka 1. ZSSI/21-a.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Sukladno članku 3. stavku 1. podstavku 40. ZSSI/21-a, predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici su u smislu navedenog Zakona, stoga je i direktor trgovačkog društva čiji je jedini osnivač Virovitičko-podravska županija dužan pridržavati se zabrana, obveza i ograničenja propisanih ZSSI/21-om, te se na njega odnosi predmetna Smjernica Povjerenstva kojom se ukazuje na zabranu iz članka 7. točke d) ZSSI/21-a.

Iz okolnosti primanja naknade za obnašanje dužnosti direktorice navedenog trgovačkog društva proizlazi kako direktorica ovu dužnost ne obnaša profesionalno, slijedom čega temeljem odredbe članka 17. stavka 2. ZSSI/21-a može istodobno biti zaposlena kao službenica u jedinici područne (regionalne) samouprave i za to primati plaću te sve druge primitke s tog osnova, kao što su božićnica, regres za godišnji odmor, dara za dijete i sl.

Međutim, obzirom da se plaćom obveznika sukladno članku 5. stavku 1. točki 2. ZSSI/21-a smatra svaki novčani primitak za obnašanje javne dužnosti, obveznica ne bi mogla uz primanje naknade ili plaće za obnašanje dužnosti direktorice trgovačkog društva u vlasništvu Virovitičko-podravska županija primiti ove dodatne naknade s osnova obnašanja dužnosti direktorice trgovačkog društva, jer bi to bilo suprotno odredbi članka 7. točke d) Zakona.

Nadalje, prema odredbi članka 3. stavka 1. podstavka 61. ZSSI/21-a, ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici su u smislu odredbi navedenog Zakona.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Povjerenstvo je razmotrilo je li zakonom kojim se uređuje obavljanje djelatnost zaštite prirode ili nekim drugim zakonom propisano da ravnatelj javne ustanove, kao obveznik iz članka 3. ZSSI/21-a stavka 1. podstavka 61. ZSSI/21-a, može istodobno obnašati drugu dužnost iz navedenog članka Zakona, konkretno dužnost općinskog načelnika, odnosno je li zakonom kojim se uređuje postupak izbora općinskog načelnika i njegova zamjenika, obveznika u smislu podstavka 34. istog članka ZSSI/21-a, propisano da može istodobno obnašati dužnost ravnatelja predmetne ustanove.

U ovome slučaju niti odredbama Zakona o zaštiti prirode („Narodne novine“, broj 80/13., 15/18., 14/19. i 127/19.) kojim je propisano osnivanje i djelokrug poslova javnih ustanova koje upravljaju zaštićenim područje prirode, među kojima su i javne ustanove koje upravljaju parkovima prirode, kao niti bilo kojeg drugog zakona, nije propisano da bi ravnatelj navedene ustanove, obveznik u smislu odredbi ZSSI/21-a, istodobno mogao biti općinski načelnik, kao što niti odredbama Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) nije propisano da bi općinski načelnik, obveznik u smislu odredbi ZSSI/21-a, istodobno mogao biti ravnatelj javne ustanove za upravljanje za upravljanje nacionalnim parkovima, parkovima prirode ili drugim zaštićenim područjima prirode.

Sukladno navedenom, ravnatelj navedene javne ustanove, koji je zakonski obveznik povodom obnašanja dužnosti općinskog načelnika kao i dužnosti ravnatelja javne ustanove, ne može istodobno obnašati dvije navedene dužnosti, jer zakonom nije propisana iznimka kojom bi to bilo dopušteno.

Obveznik bi trebao, sukladno članku 8. stavku 1. ZSSI/21-a razriješiti okolnost njihova istodobnog obnašanja.

Nadalje, člankom 18. stavkom 1. ZSSI/21-a propisano je da obveznici ne mogu biti članovi upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Sukladno članku 18. stavku 2. ZSSI/21-a, iznimno od stavka 1. ovoga članka, obveznici mogu biti članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 35. Zakona o ustanovama („Narodne novine“, broj 76/93., 29/97., 47/99., 35/08. i 127/19.) propisano je da ustanovom upravlja upravno vijeće ili drugi kolegijalni organ, ako posebnim zakonom nije drugačije određeno.

Člankom 36. Zakona o ustanovama propisano je da upravno vijeće ustanove donosi programe rada i razvoja ustanove, nadzire njihovo izvršavanje, odlučuje o financijskom planu i godišnjem obračunu, predlaže osnivaču promjenu djelatnosti, daje osnivaču i ravnatelju ustanove prijedloge i mišljenja o pojedinim pitanjima te donosi odluke i obavlja druge poslove određene zakonom, aktom o osnivanju i statutom ustanove.

Člankom 1. stavkom 2. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/11., 5/12, 16/12., 86/12., 126/12, 94/13., 152/14. 07/17., 68/18., 98/19. i 64/20.) propisano je da su osnovne i srednje škole javne ustanove.

Člankom 118. stavkom 1. istog Zakona propisano je da školom upravlja školski odbor. Time je školski odbor po svojoj ulozi u upravljanju školom kao ustanovom izjednačen s pojmom upravnog vijeća ustanova.

Nadalje, člankom 32. Zakona o kazalištima („Narodne novine“, broj 71/06., 121/13., 26/14. i 98/19.) propisano je da kazališno vijeće na prijedlog intendanta, odnosno ravnatelja potvrđuje godišnji program rada kazališta, prati ostvarivanje programa te njegovo financijsko i kadrovsko izvršavanje, razmatra i usvaja programska i financijska izvješća intendanta odnosno ravnatelja, na prijedlog intendanta, odnosno ravnatelja, donosi statut i druge opće akte kazališta te obavlja i druge poslove određene zakonom, aktom o osnivanju i statutom.

Usporedbom odredbi Zakona o ustanovama, kao općeg propisa kojim se uređuje obavljanje djelatnosti ustanova, te Zakona o kazalištima, kao posebnog propisa koji se specifično odnosi na ustanove koje obavljaju kazališnu djelatnost, Povjerenstvo zaključuje da kazališno vijeće ima položaj upravnog vijeća ustanove, stoga se odredba članka 18. stavka 2. ZSSI/21-a vezano za dopuštenost obavljanje funkcije člana upravnog vijeća primjenjuje na školske odbore i kazališna vijeća, kao posebna kolegijalna tijela iz članka 35. stavka 1. Zakona o ustanovama koja su ustrojena posebnim zakonima.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Igor Andrović, putem e-mail adrese
2. Objava na internetskoj stranici Povjerenstva
3. Pismohrana